
	Πολιτιστική εκδήλωση

Μιχάλης Βιολάρης…

Ἐν χορδαῖς καὶ ὀργάνῳ
μια μουσικοδρομία

από τη δεκαετία του ΄60 μέχρι σήμερα

στο Ίδρυμα Μιχάλης Κακογιάννης

Πολλοί ήταν οι φίλοι και οι θαυμαστές του Μιχάλη Βιολάρη, ανάμεσά τους και ο Πρέσβης της Κυπριακής Δημοκρατίας κ. Κυριάκος Κενεβέζος, που, την Παρασκευή 1η Φεβρουαρίου 2019, κυριολεκτικά, κατέκλυσαν το Ίδρυμα Μιχάλης Κακογιάννης για να παρακολουθήσουν την πολιτιστική εκδήλωση Μιχάλης Βιολάρης…Ἐν χορδαῖς καὶ οργάνῳ. Μια μουσικοδρομία από τη δεκαετία του ΄60 μέχρι σήμερα.
Η εκδήλωση διοργανώθηκε από το Σπίτι της Κύπρου, την Ομοσπονδία Κυπριακών Οργανώσεων Ελλάδας (Ο.Κ.Ο.Ε.), την Ένωση Κυπρίων Ελλάδος (Ε.Κ.Ε.) και το Ίδρυμα Μιχάλης Κακογιάννης, τιμώντας τον αγαπημένο ερμηνευτή και δημιουργό, ο οποίος υπήρξε ένα από τα πλέον σημαντικά μέλη της ομάδας των καλλιτεχνών του Νέου Κύματος που ανανέωσαν την ελληνική μουσική και το ελληνικό τραγούδι. 

Τον Μιχάλη Βιολάρη και τους συνεργάτες του, καλωσόρισε η Λειτουργός του Σπιτιού της Κύπρου κ. Νίκη Μιχαηλίδου, ενώ στο πλαίσιο της εκδήλωσης χαιρετισμό απηύθυναν ο Πρέσβης της Κυπριακής Δημοκρατίας κ. Κυριάκος Κενεβέζος, ο Πρόεδρος της Ομοσπονδίας, Κυπριακών Οργανώσεων Ελλάδας κ. Γιώργος Συλλούρης και ο Πρόεδρος της Ένωσης Κυπρίων Ελλάδος κ. Λεωνίδας Μασσοστασής, οι οποίοι αναφέρθηκαν στη μακρά μουσική του διαδρομή στο έντεχνο λαϊκό τραγούδι, στα διαχρονικά τραγούδια του, που 53 χρόνια τώρα, βρίσκονται ακόμα στα χείλη και τις καρδιές όλων των Ελλήνων, αλλά και στην ιδιαίτερη θέση που κατέχουν στη δισκογραφία του τα Κυπριακά τραγούδια του που πρόβαλαν την κυπριακή μουσική και ντοπιολαλιά στο εύρος του Ελληνισμού.

Τον Μιχάλη Βιολάρη συνόδεψαν στο τραγούδι, η Κωνσταντίνα, η Ανδριάνα Κόλλια και η Χορωδία Μοντέρνοι Καιροί, υπό τη διεύθυνση του μαέστρου Νίκου Βήχα, οι οποίοι παρέσυραν με τη μουσικότητά τους το κοινό που τους αντάμειψε με παρατεταμένο χειροκρότημα.
_________________________

Ο Μιχάλης Βιολάρης γεννήθηκε στην Αγ. Βαρβάρα Λευκωσίας και μεγάλωσε στη Λάρνακα. Παράλληλα με το Δημοτικό και Γυμνάσιο σπούδασε μουσική-θεωρητικά στο Εθνικό Ωδείο Λάρνακας. Στην Αθήνα, παράλληλα με τη Φιλοσοφική Σχολή, συνέχισε τις σπουδές του στο Εθνικό Ωδείο Αθηνών. Με το τραγούδι άρχισε να ασχολείται στις αρχές του 1967, δίπλα στην Καίτη Χωματά στην Πλάκα.  Ο Γιάννης Σπανός του έδωσε τα πρώτα τραγούδια με τα οποία έγινε γνωστός στο ευρύτερο κοινό, Τρεις Νέοι, τρεις φίλοι, Ήρθες εψές, Παιδί μου ώρα σου καλή, Μην κλαις για μένανε και άλλα.  Ο Μιχάλης Βιολάρης θεωρείται ο Συνθέτης ο οποίος έκανε την Κυπριακή μουσική γνωστή σε ολόκληρη την Ελλάδα, με τα τραγούδια που συνέθεσε,  όπως το Ούλλα χαλάλιν σου, Αρκείς τζιαι πέθανα, Έλα να σμίξουμεν τα θκιο, Μια λεμεσιανή και άλλα, που αγαπήθηκαν από ολόκληρο τον Ελληνισμό. Υπηρέτησε το έντεχνο λαϊκό τραγούδι για 50 και πλέον χρόνια και τα τραγούδια του αγκαλιάστηκαν με πολύ αγάπη από το ευρύ κοινό.

